
Rahanõude lootusetuks tunnistamine ja lootusetu rahanõude mahakandmine 
(Osaühing Arendus-Invest)
1. Asjaolud ja menetluse käik

Narva linna ja Osaühingu Narva Kaubanduskeskus vahel 27.09.2005.aastal olid sõlmitud hoonestusõiguse seadmise lepingud, reaalkoormatise seadmise lepingud, ostueesõiguse seadmise lepingud ja asjaõiguslepingud (tõestatud Jõhvi notar Tatjana Boitsova büroos ja registreeritud notari ametitoimingute raamatus registri numbrite 7886, 7898, 7890 ja 7894 all) kinnistute asukohaga Daumani 2a, 2b, 2s ja 4a Narva, suhtes. 
11.12.2006. aastal võõrandas Osaühing Narva Kaubanduskeskus Osaühingule Arendus-Invest kinnistu asukohaga Daumani 2b, Narva, hoonestusõiguse tasuta võõrandamise lepingu ja asjaõiguslepingu (tõestatud Narva notar Tatjana Boitsova büroos ja registreeritud notari ametitoimingute raamatus registri numbri 12 119 all) alusel, milleks andis Narva linn oma nõusoleku. 

28.12.2006. aastal võõrandas Osaühing Narva Kaubanduskeskus Osaühingule Arendus-Invest kinnistute asukohaga Daumani 2a, 2c ja 4a, Narva, hoonestusõigused tasuta võõrandamise lepingute ja asjaõiguslepingute (tõestatud Narva notar Tatjana Boitsova büroos ja registreeritud notari ametitoimingute raamatus registri numbrite 12 812, 12 814 ja 12 810 all) alusel, milleks andis Narva linn oma nõusoleku.

Vastavalt hoonestusõiguse seadmise lepingutele kohustus hoonestaja Osaühing Arendus-Invest tasuma hoonestusõiguse aastatasu. Osaühingul Arendus-Invest tekkisid hoonestusõiguse aastatasu võlgnevused, mis olid üle antud kohtutäiturile Andrei Krekile täitmiseks (täitmisasjad nr 066/2012/598, 066/2012/599, 066/2012/600, 066/2012/601), kuid võlgnevus jäi tasumata.

Narva linna ja Osaühingu Arendus-Invest (registrikood 11188550) vahel sõlmitud hoonestusõiguse seadmise lepingud kinnistute asukohaga Daumani 2a, 2b, 2c ja 4a, Narva, suhtes, lõpetati Narva linna ja Osaühingu Arendus-Invest poolt 19.09.2012.aastal esitatud vastavasisuliste kinnistamisavalduste alusel. Lepingute lõpetamise päeva seisuga moodustas Osaühingu Arendus-Invest võlgnevus Narva linna ees 29 680,28 eurot (19 144,01 – põhimakse, 10 536,27 – viivised).    
15.12.2015 kohtumäärusega tsiviilasjas nr 2-15-11627 lõpetati võlgniku, Osaühing Arendus-Invest (registrikood 11188550), pankrotiavalduse menetlus pankrotti välja kuulutamata raugemise tõttu. 

Narva linna nõude suuruseks Osaühingu Arendus-Invest (registrikood 11188550) vastu oli 31.12.2015 seisuga 50 747,05  eurot (19 144,01 – põhimakse, 31 603,04 – viivised).     

Seoses ülaltooduga taotleb Narva Linnavalitsuse Arhitektuuri- ja Linnaplaneerimise Amet Osaühingu Arendus-Invest vastu olemasoleva nõude summas 50 747,05 eurot lootusetuks tunnistamist ja mahakandmist. 

Küsimus oli 09.03.2016 arutusel Narva Linnavalitsuse linnavarakomisjoni koosolekul (protokoll nr 3). Narva Linnavalitsuse linnavarakomisjon tegi ettepaneku rahuldada Narva Linnavalitsuse Arhitektuuri- ja Linnaplaneerimise Ameti taotlus rahanõude lootusetuks tunnistamiseks ja mahakandmiseks. 
2. Õiguslikud alused
2.1.Kohaliku omavalitsuse üksuse finantsjuhtimise seaduse § 28 lg 4 kohaselt tekkepõhise eelarve korral on lubatud kajastada eelarve täitmisel arvestuspõhimõtetest tulenevaid amortisatsioone, allahindlusi, mahakandmisi, väärtuse muutusi, ebatõenäoliselt laekuvaks hindamisi, valuutakursi muutusest tingitud kasumeid ja kahjumeid, eraldiste moodustamist ja korrigeerimist ning muid raamatupidamise arvestuspõhimõtetest tulenevaid ümberhindlusi ja korrigeerimisi, olenemata sellest, kas need olid eelarves ette nähtud või mitte. Kohaliku omavalitsuse korralduse seaduse § 30 lõige 1 punkt 4 sätestab, et valla- või linnavalitsus lahendab küsimusi, mis on Kohaliku omavalitsuse korralduse seaduse § 22 2. lõike alusel delegeeritud valitsusele. 

2.2. Narva Linnavalitsuse 08.03.2006 määrusega nr 257 “Narva linna raamatupidamise sise-eeskirja kinnitamine” kinnitatud Narva linna raamatupidamise sise-eeskirja § 43 lõike 8 alusel, kui ebatõenäoliselt laekuvad nõuded osutuvad lootusetuks, kantakse nii nõue kui ka allahindlus vastaval kontrakontol bilansist välja. Nõue loetakse lootusetuks, kui LRK-l või Linnal tervikuna puuduvad igasugused võimalused nõude kogumiseks (nt võlgnik on likvideeritud või pankrotis ning pankrotipesas olevatest varadest ei piisa nõude tasumiseks) või selle tagasinõudmiseks tehtavad kulutused osutuvad kallimaks saadavast tulust.
2.3. Narva Linnavolikogu 24.08.2006 määruse nr 34 “Linnavara kõlbmatuks tunnistamise, mahakandmise ja hävitamise kord» (edaspidi Kord) § 3 kohaselt rahanõue tunnistatakse lootusetuks vastavalt Narva linna raamatupidamise sise-eeskirja § 43 lõike 8 põhimõtetele. 
2.4. Korra § 22 punkti 2 kohaselt otsuse rahanõude, mille summa on alla 64 000 eurot, lootusetuks tunnistamise ja lootusetu rahanõude mahakandmise kohta võtab vastu rahanõude valitseja Narva Linnavalitsus.
2.5. Korra § 26 kohaselt otsus rahanõude lootusetuks tunnistamise ja mahakandmise kohta peab sisaldama rahanõude lootusetuks tunnistamise taotlusega nõustumist; rahanõude lootusetuks tunnistamise otsust ja volitamist selle rahanõude bilansist mahakandmiseks; märget lootusetuks tunnistatud rahanõudega seotud õiguste ja kohustuste ülekandmise kohta.
2.6. PankrS § 158 lg-te 1-4 kohaselt kohaldatakse pankrotimenetluse lõpetamist raugemise tõttu pärast pankroti väljakuulutamist kohaldatakse juhul, kui pankrotivarast ei jätku massikohustuste ja pankrotimenetluse kulude katteks vajalike maksete tegemiseks. PankrS § 167 lg 1 kohaselt pärast pankrotimenetluse lõppemist võivad võlausaldajad nõuded, mille võis esitada pankrotimenetluses, kuid mis on selles jäänud esitamata, samuti nõuded, mis küll esitati, kuid mis jäid rahuldamata ja millele võlgnik vastu vaidles, esitada võlgniku vastu üldises korras. Sel juhul pankrotimenetluse aja eest intresse ja viiviseid ei arvestata. Kuid võttes arvesse seda, et pankrotimenetlus oli lõpetatud raugemise tõttu, on nõude esitamine üldises korras ehk kohtumenetluses mõttetu, kuna pankrotimenetluse lõpetamine raugemise tõttu tähendab, et võlgnikul puudub igasugune vara, millele sissenõuet pöörata.
2.7. Tulenevalt Korra §-st 27 on Korra §-s 26 nimetatud otsus alus lootusetuks tunnistatud rahanõude mahakandmiseks selle rahanõude valitseja poolt.
3. Otsus

3.1. Nõustuda Narva Linnavalitsuse Arhitektuuri- ja Linnaplaneerimise Ameti taotlusega Osaühingu Arendus-Invest (registrikood 11188550) vastu olemasoleva rahanõude lootusetuks tunnistamiseks.

3.2. Tunnistada lootusetuks rahanõue Osaühingu Arendus-Invest vastu summas 50 747,05  eurot.

3.3. Anda Narva Linnavalitsuse Arhitektuuri- ja Linnaplaneerimise Ameti raamatupidamise- ja finantsteenistusele volitus käskkirja  punkti 3.2. nimetatud lootusetu rahanõude mahakandmiseks oma bilansist.

3.4. Korralduse punktis 3.1. nimetatud lootusetute rahanõudega seotud õigused ja kohustused ei kuulu ülekandmisele.
4. Rakendussätted
4.1. Narva Linnakantseleil teha korraldus teatavaks Narva Linnavalitsuse Arhitektuuri- ja Linnaplaneerimise Ametile.

4.2. Korraldus jõustub seadusega sätestatud korras.

4.3. Korraldust võib vaidlustada, esitades kaebuse Tartu Halduskohtu Jõhvi kohtumajale 30 päeva jooksul arvates Narva Linnavalitsuse poolt korralduse teatavakstegemist.

